Document ID: /roh_data/filtered/fineweb-2-filterrobots_roh.jsonl.gz/5400

Protecziun totala
Il Parc Naziunal Svizzer cumpiglia ina cuntrada natirala alpina cun ina fauna e flora fitg ritga. En quest spazi da viver vegn la natira surlaschada a ses svilup natiral. L’uman gioga qua ina rolla d’aspectatur: el è perditga dals process dinamics che dattan a questa cuntrada ses caracter incumparabel.
Il pli vegl parc naziunal da las Alps
Il Parc Naziunal Svizzer ha ina surfatscha da 170 km2. El è il pli grond reservat e l’unic parc naziunal da la Svizra. Tenor l’Uniun internaziunala per la protecziun da la natira (IUCN) appartegna il Parc Naziunal Svizzer a la gruppa la pli exclusiva dals reservats natirals (cuntrada selvadia) cun prescripziuns da protecziun las pli severas. Fundà l’onn 1914, è el ultra da quai il pli vegl parc naziunal da las Alps e da l’Europa Centrala.
Ina fauna multifara
Il Parc Naziunal è enconuschent per sia ritga fauna e flora alpina e per sia natira intacta. Ils viandants pon observar chamutschs, tschiervs, capricorns, muntanellas ed evlas, fotografar flurs alpinas da tuttas colurs, admirar las pli differentas cuntradas muntagnardas intactas e far bellezzas spassegiadas sin las vias e sendas marcadas.